Thylands Idrætsefterskole gik konkurs i februar, og nu er bygningerne ved Thy Nationalpark sat til salg.

Man kan få rigtig mange ting for 10 millioner danske kroner. Og nu kan man også få en efterskole. Eller i hvert fald bygningerne. Og har man brug for god plads eller lyst til at starte en efterskole, er Thylands Idrætsefterskoles gamle bygninger nu til salg. Det skriver LimfjordUpdate.dk. Skolen gik konkurs i februar 2016 på grund af manglende elevtilslutning, og nu har Nybolig Erhverv Aalborg fået opgaven med at sælge bygningerne og jorden videre. Skolen ligger i udkanten af Thy Nationalpark med kort afstand til Klitmøller, og den byder udover flot udsigt på 7380 kvadratmeter bygninger og godt seks hektar jord. Skolen havde plads til 130 elever og fik i 2008 opført stor moderne sportshal og kunststofbane. Men skal man tro salgsopstillingen trænger resten af bygningsmassen på ejendommen til et lille løft. Nogle af elevbygningerne er af ældre dato, som der står i boligannoncen, og kunne derfor godt bruge eksempelvis nye vinduer. Hele boligannoncen kan ses her .